กระทรวงแรงงาน เดินหน้าฝึกอาชีพกลุ่มผู้มีบัตรสวัสดิการแห่งรัฐ ฝึกจบมอบเครื่องมือทำกิน ต่อยอดอาชีพได้ทันที
นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) พร้อมด้วย นางสาวบุปผา เรืองสุด รองปลัดกระทรวงแรงงาน รักษาราชการแทน อธิบดีกรมพัฒนาฝีมือแรงงาน ลงพื้นที่อำเภอลานสกา จังหวัดนครศรีธรรมราช ตรวจเยี่ยมพบปะให้กำลังใจผู้ผ่านการฝึกอบรมหลักสูตรการฝึกยกระดับฝีมือ สาขาการตัดเย็บเสื้อผ้า ตามโครงการพัฒนาทักษะเฉพาะของแรงงานนอกระบบที่มีบัตรสวัสดิการแห่งรัฐ เพื่อเพิ่มทักษะฝีมือและสร้างโอกาสในการประกอบอาชีพ นางเธียรรัตน์ กล่าวว่า กรมพัฒนาฝีมือแรงงาน ดำเนินการฝึกอาชีพให้แก่กลุ่มเป้าหมายผู้ถือบัตรสวัสดิการแห่งรัฐ เพื่อฝึกอาชีพ ยกระดับทักษะให้มีมาตรฐาน หลังฝึกจบจะมอบเครื่องมือทำกิน นำไปต่อยอดในการประกอบอาชีพได้ทันที ทำให้มีรายได้ ยกระดับคุณภาพชีวิตของประชาชนให้มีความเป็นอยู่ที่ดีขึ้นด้านนางสาวบุปผา เรืองสุด รองปลัดกระทรวงแรงงาน รักษาราชการแทน อธิบดีกรมพัฒนาฝีมือแรงงาน กล่าวว่า สถาบันพัฒนาฝีมือแรงงาน 22 นครศรีธรรมราช ได้เข้าไปจัดฝึกอบรมให้กับผู้ถือบัตรสวัสดิการแห่งรัฐในหมู่ที่ 1 ตำบลท่าดี อำเภอลานสกา จังหวัดนครศรีธรรมราช หลักสูตรการตัดเย็บเสื้อผ้า ระยะเวลาการฝึก 30 ชั่วโมง ระหว่างวันที่ 22 - 30 มกราคมที่ผ่านมา ระหว่างการฝึกจะมีเบี้ยเลี้ยงให้ และเมื่อฝึกจบจะได้รับจักรเย็บผ้าเป็นเครื่องมือทำกิน ซึ่งโครงการนี้มีเป้าหมายฝึกอบรมทั่วประเทศ จำนวน 31,500 คน ขณะนี้ฝึกไปแล้วกว่า 6,200 คน ผู้สนใจที่จะฝึกอบรมสามารถติดต่อสอบถามรายละเอียดเพิ่มเติมได้ที่ สถาบันและสำนักงานพัฒนาฝีมือแรงงานทั่วประเทศ หรือโทรสายด่วนกระทรวงแรงงาน 1506 กด 4